Source: https://www.jogiforum.hu/hirek/32489
Timestamp: 2020-01-22 11:22:03
Document Index: 643257

Matched Legal Cases: ['Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ']

Méltó tiszteletadás Juhász Andornak - Emléktáblát avattak a Kúria egykori elnökének az Orlay utcában | hírek | Jogi Fórum ﻿
Méltó tiszteletadás Juhász Andornak - Emléktáblát avattak a Kúria egykori elnökének az Orlay utcában
2014.09.17. Jogi Fórum / OBH
2014. szeptember 17-én 150 éve, hogy megszületett a Kúria egykori elnöke, Juhász Andor, akinek tiszteletére emléktábla avatásra került sor egykori lakhelyén. A tiszteletadáson beszédet mondott Dr. Handó Tünde, az Országos Bírósági Hivatal (OBH) elnöke, Dr. Darák Péter, a Kúria elnöke, Dr. Patyi Gergely, az Igazságügyi Minisztérium igazságügyi kapcsolatokért felelős államtitkára, illetve Dr. Jeszenszky Sándor, aki a helyszínt adó Orlay utcai társasház lakóinak nevében emlékezett.
Darák Péter nagy elismeréssel beszélt elődjéről. A Kúria elnöke elmondta: Juhász Andor korát jogtörténeti nézőpontból nem lehet az állandóság időszakaként jellemezni, elegendő a polgári házasságról, a Közigazgatási Bíróságról vagy a tisztességtelen versenyről szóló törvénycikkekre utalni. Törvényszéki elnökségének időszakában lépett életbe az új polgári perrendtartás és az új ügyviteli szabályok.
Patyi Gergely államtitkár méltatta a Kúria egykori elnökét, aki megelőzte korát, hiszen olyan - napjainkban is aktuális - témákról értekezett, mint például a bírósági nyilvánosság és a bírói függetlenség intézményrendszere.
Handó Tünde, az OBH elnöke Juhász Andor korabeli beszédéből elevenítette fel az egykori bíró feddhetetlen személyiségét, egyenes jellemét. Kiemelte: Juhász Andor a bírói függetlenség egyik legelszántabb védelmezője és a bíró önmagával szemben támasztott erkölcsi igényességének szószólója volt. Juhász Andornak a pártatlanság mellett a szerénység és az önmegtagadás volt a legkimagaslóbb erénye.
Végezetül, Jeszenszky Sándor, a ház lakóinak nevében emlékezett. A nyolcvan éve a társasházban élő lakó beszédében több olyan személyes történetet mesélt el, amelyben az egykori főbíró szerepelt.
Példamutató életét az is bizonyítja, hogy a bíró életét folytonos szolgálatnak tekintette és megkívánta, hogy teljes mértékben hivatalának szentelje magát. Az Orlay utcai lakóhelyén elhelyezett emléktábla méltó tiszteletadást jelent a többszörösen kitüntetett főbírónak, és emléket állít kiemelkedő szakmai munkásságának és kiváló személyiségének.
Juhász Andor életútja:
1. rész: Közel 150 éve született Juhász Andor egykori Kúria elnök - Pályáról, szakmai munkáról, vezetői eredményekről, emberi kvalitásokról
2. rész: A bírói függetlenség legmegbízhatóbb és legfáradhatatlanabb védelmezője - 150 éve született Juhász Andor egykori Kúria elnök
3. rész: "Azért volt jó bíró, mert bővelkedett nagy emberi tulajdonságokban." - 150 éve született Juhász Andor egykori Kúria elnök